# 5/2021. (IX. 13.) MÜK szabályzata fegyelmi eljárásról szóló 20/2018. (XI. 26.) MÜK szabályzat módosításáról

A Magyar Ügyvédi Kamara küldöttgyűlése

az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 8. pontjában kapott felhatalmazás alapján,

az Üttv. 157. § (2) bekezdés e) pontjában foglalt feladatkörében eljárva,

az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat és Országos Alkalmazott Ügyvédi Tagozat véleményének kikérésével

a következő szabályzatot alkotja:

## Módosító rendelkezések

### A fegyelmi eljárásról szóló 20/2018. (XI. 26.) MÜK szabályzat (a továbbiakban: FESZ) a következő 2/A.8. ponttal egészül ki:

„2/A.8. Az iratbetekintésre az általános közigazgatási rendtartásról szóló 2016. évi CL. törvény 33. § (4) bekezdését alkalmazni kell.”

### A FESZ 3.2. pontja helyébe a következő rendelkezés lép:

„3.2. Az e szabályzat szerinti eljárásban az eljárás alá vont kamarai jogtanácsos és jogi előadó a képviseletére olyan kamarai jogtanácsosnak adhat meghatalmazást, akivel van közös munkáltatója.”

### A FESZ 10.2. pontja helyébe a következő rendelkezés lép:

„10.2. Az országos vezető fegyelmi főbiztos vagy az általa kijelölt országos fegyelmi főbiztos a másodfokú fegyelmi eljárásban az előterjesztett fellebbezésre írásbeli észrevételt tesz és – ha az elsőfokú fegyelmi tárgyaláson kizárás fegyelmi büntetést szabtak ki, vagy ha az eljárás alá vont személy terhére terjesztettek elő fellebbezést – a fegyelmi tárgyaláson részt vesz.”

### A FESZ a következő 11.6. ponttal egészül ki:

„11.6. A kizárási indítvány nem akadálya az előzetes vizsgálat, illetve az eljárás folytatásának, de a kizárási indítvány elbírálásáig az előzetes vizsgálat megszüntetéséről, a fegyelmi eljárás elrendeléséről, az ügyvédi tevékenység felfüggesztéséről, a fegyelmi ügy érdemében, valamint az eljárás egyéb okból történő megszüntetéséről nem lehet határozatot hozni.”

### A FESZ 12.2/A. pontja helyébe a következő rendelkezés lép:

„12.2/A. Ha a fegyelmi eljárásban a regionális fegyelmi bizottság illetékességi területén kívül illetékes fegyelmi biztosnak kellene eljárnia, a vezető fegyelmi biztos, akadályoztatása esetén a regionális fegyelmi bizottság elnöke a Magyar Ügyvédi Kamara elnökét megkeresheti más vezető fegyelmi biztos kijelölése iránt.”

### A FESZ a következő 12.2/B. ponttal egészül ki:

„12.2/B. Más területi kamarában működő vezető fegyelmi biztos kijelölése esetén a kijelölt vezető fegyelmi biztos területi kamarájának az elnöke gyakorolja a területi kamarai elnök számára az Üttv. Hatodik Részében és az e szabályzatban megállapított hatásköröket.”

### A FESZ 12.3. pontja helyébe a következő rendelkezés lép:

„12.3. Ha a regionális fegyelmi bizottságnak nincs elfogulatlannak tekinthető háromtagú tanácsa, vagy az ügy elfogulatlan elbírálása a regionális fegyelmi bizottság egyik tagjától sem várható, a regionális fegyelmi bizottság elnöke az ok felmerülésétől számított három munkanapon belül az országos fegyelmi bizottság elnökét keresi meg új regionális fegyelmi bizottság kijelölése érdekében. A megkereséshez mellékelni kell az ügyre vonatkozó iratokat. A regionális fegyelmi bizottság elnöke a kijelölés kézhezvételétől számított öt munkanapon belül kijelöli az eljáró fegyelmi tanácsot.”

### A FESZ 34.2. pontja helyébe a következő rendelkezés lép:

„34.2. A másodfokú fegyelmi tárgyaláson az országos vezető fegyelmi főbiztos vagy az általa kijelölt országos fegyelmi főbiztos részt vesz, ha az elsőfokú fegyelmi tárgyaláson kizárás fegyelmi büntetést szabtak ki vagy ha az eljárás alá vont személy terhére terjesztettek elő fellebbezést.”

### A FESZ 34.9. pontja helyébe a következő rendelkezés lép:

„34.9. Ha az országos vezető fegyelmi főbiztos, illetve az általa kijelölt országos fegyelmi főbiztos szabályszerű idézés ellenére nem jelent meg a tárgyaláson, azt a távollétében is meg lehet tartani, kivéve, ha az eljárás alá vont terhére jelentettek be fellebbezést, illetve, ha az elsőfokú fegyelmi határozat kizárás fegyelmi büntetést tartalmaz. Erről az az országos vezető fegyelmi főbiztost az idézésben tájékoztatni kell.”

### A FESZ a következő V/A. Fejezettel egészül ki:

## „V/A. FejezetELJÁRÁSI CSELEKMÉNYEK ELEKTRONIKUS HÍRKÖZLŐ ESZKÖZ ÚTJÁN TÖRTÉNŐ LEBONYOLÍTÁSA

## 37/A. Általános szabályok

37/A.1. A fegyelmi tárgyalások elektronikus hírközlő eszköz útján történő megtartása esetén e szabályzat rendelkezéseit az e Fejezetben meghatározott eltérésekkel kell alkalmazni.

37/A.2. Elektronikus hírközlő eszközként olyan, az azonosítás során használható egyes elektronikus hírközlő eszközök auditációjáról szóló MÜK elnöki határozatban auditált, a fegyelmi ügyben eljáró szervek, valamint az idézettek számára korlátozás nélkül és ingyenesen hozzáférhető, a különböző helyszínen jelen lévők közötti, egy időben, valós idejű kommunikációt lehetővé tévő, kép és hang egyidejű továbbítására, valamint végponti titkosításra alkalmas elektronikus hírközlő rendszer vehető igénybe.

37/A.3. A területi ügyvédi kamara az eljárás alá vont személy, illetve a tanú számára szükség esetén biztosíthatja az elektronikus hírközlő eszköz használatát.

37/A.4. A fegyelmi tanács előzetesen tájékozódik arról, hogy a megidézni kívánt személyek vállalják-e biztosítani a fegyelmi tárgyalás elektronikus hírközlő eszköz útján történő megtartásához szükséges technikai feltételeket, vagy, ha az elektronikus hírközlő eszköz útján megtartott tárgyaláson való részvételhez szükséges technikai eszközöket és hozzáférést az eljárás alá vont személyt a tagjai közé utoljára felvevő, illetve nyilvántartásba vevő területi ügyvédi kamara helyiségében biztosítani tudja, úgy vállalják-e a fegyelmi tárgyaláson az ilyen módon való részvételt.

37/A.5. Ha a tanú, vagy az eljárás alá vont személy olyan – az e szabályzatban meghatározott esetek kivételével visszavonhatatlan – nyilatkozatot tesz, amely szerint élni kíván azzal a lehetőséggel, hogy a meghallgatására, illetőleg a fegyelmi tárgyaláson történő részvételére a kamara által biztosított eszközön keresztül kerüljön sor, úgy a kamara biztosítja a nyilvánosság kizárását, illetőleg a szükséges technikai támogatást és a folyamatos csatlakozás lehetőségét.

37/A.6. A 37/A.4. és a 37/A.5. pont szerinti vállalást a fegyelmi eljárás iratai között rögzíteni kell.

37/A.7. A fegyelmi tanács elnöke – ha a 37/A.4. szerinti előzetes tájékozódás eredményeképpen a fegyelmi tárgyalásra megidézni kívánt személyek ahhoz előzetesen hozzájárulnak –, elrendelheti a fegyelmi tárgyalás elektronikus hírközlő eszköz útján történő megtartását.

37/A.8. A 37/A.7. pont szerint elrendelt fegyelmi tárgyalás (e Fejezet alkalmazásában a továbbiakban: tárgyalás) elektronikus hírközlő eszköz útján történő megtartásáról szóló döntést a tárgyalásra szóló idézésben kell közölni az eljárás alá vont személlyel, a tanúval és a fegyelmi biztossal.

37/A.9. A 37/A.8. pont szerinti idézésben közölni kell a tárgyalás időpontját és a kiválasztott elektronikus hírközlő eszköz megnevezését, valamint meg kell küldeni a tárgyaláson való részvételhez szükséges valamennyi információt.

37/A.10. Elektronikus hírközlő eszköz igénybevétele esetén a tárgyaláson való jelenlét alatt az idézésben megjelölt eseményhez való csatlakozást kell érteni.

37/A.11. Ha az eljárás alá vont személy előzetesen vállalta, hogy a tárgyaláson való részvételéhez szükséges elektronikus hírközlő eszköz alkalmazását maga biztosítja, ennek hiányában vele szemben a tárgyalás elmulasztásának következményeit kell alkalmazni, amennyiben igazolási kérelmet nem terjeszt elő, vagy az nem vezet eredményre.

37/A.12. Ha a tárgyalás nem nyilvános, az idézésben tájékoztatni kell az eljárás alá vont személyt arról, hogy azon az eljárás alá vont személy, a jogi képviselője, a fegyelmi tanács tagjai, a fegyelmi biztos és a megidézett tanuk vehetnek részt.

37/A.13. Az eljárás alá vont személy gondoskodik arról, hogy az elektronikus hírközlő eszközzel való csatlakozása során a tárgyaláson részt venni nem jogosult személy ne vehessen részt, erről a fegyelmi tanács elnöke nyilatkoztatja.

37/A.14. A megidézett tanú kizárólag a meghallgatása időtartamára vehet részt a tárgyaláson, ennek befejeztével az elektronikus kapcsolatot vele meg kell szüntetni.

37/A.15. Az eljáró fegyelmi tanács a tanút nyilatkoztatja arról, hogy az elektronikus hírközlő eszközzel való csatlakozása során a tárgyaláson részt venni nem jogosult személy nincs jelen. Az e pont szerinti nyilatkozat megtételéig a tanú nem hallgatható meg.

37/A.16. A fegyelmi tárgyalásra megidézett, illetve megidézni kívánt személy a körülményeiben bekövetkezett előre nem látható változások esetén – azok egyidejű igazolása mellett – kérheti a tárgyalás személyes megjelenéssel történő megtartását. Ez esetben a már kitűzött tárgyalás megtartható azzal, hogy a személyes jelenlét biztosítására új határnapot kell kitűzni, amennyiben a megidézett személy meghallgatása szükséges és a tárgyalás elhalasztása az eljárási határidő megtartását nem veszélyezteti.

## 37/B. A tárgyalás lefolytatása elektronikus hírközlő hálózat útján

37/B.1. A fegyelmi tanács elnöke a tárgyalás megnyitását követően számba veszi a megjelenteket akként, hogy az elektronikus hírközlő eszköz útján megtartott tárgyaláshoz csatlakozott személyeket felkéri a bemutatkozásra és azonosítására, majd megállapítja az idézések szabályszerűségét, és rögzíti az elektronikus tárgyaláson a szabályszerű idézés ellenére részt nem vevők személyét.

37/B.2. Az elektronikus hírközlő eszköz igénybevételével meghallgatásra kerülő személy személyazonosságát a fegyelmi tanács elnöke távazonosítás útján állapítja meg.

37/B.3. A távazonosítás során az azonosításhoz felhasznált okmány minden, rögzítendő adatot tartalmazó oldalát a kamerának – megfelelően megvilágítva – fel kell mutatni úgy, hogy az okmány jól látható, illetve adattartalma jól olvasható legyen. A biztonsági elemet tartalmazó okmány kamera előtti olyan mozgatását is meg kell követelni az azonosítottól, amely alapján a biztonsági elem az okmányon felismerhető.

37/B.4. A távazonosítás során az azonosítottnak az azonosítás során rögzítésre kerülő adatait szóban is közölnie kell. Ha a távazonosítás megszakad, a távazonosítás teljes folyamatát meg kell ismételni.

37/B.5. A távazonosítás során az azonosított személynek megfelelően megvilágítva, úgy kell a kamerába néznie, hogy a fegyelmi tanács elnöke meg tudjon győződni a felmutatott okmányon szereplő fénykép és az azonosított természetes személy arcképének.

37/B.6. A meghallgatandó személyek személyazonosságának igazolására alkalmas hatósági igazolványának, az eljárás alá vont személy esetén az ügyvédi tevékenység végzésére feljogosító igazolványának bemutatása során biztosítani kell, hogy azt csak a fegyelmi tanács és a jegyzőkönyvvezető tekinthesse meg.

37/B.7. A fegyelmi tanács elnöke meggyőződik arról, kétség esetén pedig nyilatkoztatja az eljárásban részt vevőket, hogy a tárgyalásról a nyilvánosság kizárása biztosított. Amennyiben a fegyelmi tanács elnöke szerint bármely, az elektronikus hírközlő eszköz útján a tárgyaláshoz csatlakozott személynél e feltételek nem biztosítottak, úgy a tárgyaláson való részvételből kizárhatja.

37/B.8. Az eljárás alá vont személy meghallgatásának ideje alatt a fegyelmi tanács elnöke a tanú részvételét az elektronikus hírközlési eszköz útján lefolytatott tárgyaláson felfüggeszti.

37/B.9. A fegyelmi tanács elnöke a tanú távazonosítása idejére az eljárás alá vont személy és a többi tanú részvételét felfüggeszti.

## 37/C. A jegyzőkönyv

37/C.1. A tárgyalásról szóló jegyzőkönyvben (e Fejezet alkalmazásában a továbbiakban: jegyzőkönyv) rögzíteni kell

a) a használt elektronikus hírközlő eszköz megnevezését,

b) az elektronikus hírközlő eszköz útján történő meghallgatás lefolytatása körülményeit,

c) a megidézett személyek távazonosítását.

37/C.2. A jegyzőkönyvet a tanács elnöke és a jegyzőkönyvvezető elektronikus úton is aláírhatja.

37/C.3. A fegyelmi tanács a határozathozatal során zárt tanácskozást tart, melyről előzetesen tájékoztatja az eljárás alá vont személyt és a fegyelmi biztost, majd a tárgyaláson való részvételüket felfüggeszti. A zárt tanácskozás befejeztével a tanács elnöke az eljárás alá vont személy és a fegyelmi biztos tárgyalási részvételét ismét biztosítja, és a határozatot kihirdeti.

## 37/D. Elektronikus hírközlő hálózat alkalmazása az előzetes vizsgálat során

37/D.1. A területi ügyvédi kamara fegyelmi biztosa által az előzetes vizsgálat keretében foganatosított szükséges meghallgatásokra a 37/A-37/C. pontot azzal az eltéréssel kell alkalmazni, hogy a fegyelmi tanács elnöke alatt a fegyelmi biztost kell érteni, és a meghallgatásról jegyzőkönyvet kell felvenni, amelynek helyességéről a meghallgatottnak nyilatkoznia kell.”

### A FESZ a következő 42.8. ponttal egészül ki:

„42.8. A V/A. Fejezet rendelkezései a hatálybalépésekor folyamatban lévő eljárásokban is alkalmazhatóak.”

### A FESZ

### 3.3. pontjában az „eljárás alá vont személy” szövegrész helyébe az „eljárás alá vont személy, illetve a bejelentő” szöveg,

### 3.3. pont e) alpontjában az „az eljárás tárgyává tett magatartás, vagy az eljárás idején” szövegrész helyébe az „– az eljárás tárgyává tett magatartás, vagy az eljárás idején –” szöveg

lép.

## Hatályon kívül helyező rendelkezések

### Hatályát veszti a FESZ 31.3. pontja.

## Záró rendelkezések

### Ez a szabályzat az igazságügyi miniszter általi jóváhagyását követően, a közzétételét követő napon lép hatályba.